ทิสโก้ขึ้นดอกเบี้ยเงินฝากประจำ-ตั๋วแลกเงิน 0.25%
ธนาคารทิสโก้ ขานรับหลัง กนง. ปรับอัตราดอกเบี้ยนโยบาย ประกาศเพิ่มอัตราดอกเบี้ยเงินฝากประจำ และตั๋วแลกเงินขึ้นอีก 0.25% ต่อปี พร้อมชู "ตั๋วแลกเงินพิเศษ" 4 เดือนครึ่ง ดอกเบี้ย 3% ได้รับความสนใจล้นหลามจากลูกค้า เนื่องจากเป็นทางเลือกผลตอบแทนที่ดี โดยระยะเวลาไม่นานเกินไป
21 เม.ย. 2554

ธนาคารทิสโก้ ขานรับหลัง กนง. ปรับอัตราดอกเบี้ยนโยบาย ประกาศเพิ่มอัตราดอกเบี้ยเงินฝากประจำ และตั๋วแลกเงินขึ้นอีก 0.25% ต่อปี พร้อมชู "ตั๋วแลกเงินพิเศษ" 4 เดือนครึ่ง ดอกเบี้ย 3% ได้รับความสนใจล้นหลามจากลูกค้า เนื่องจากเป็นทางเลือกผลตอบแทนที่ดี โดยระยะเวลาไม่นานเกินไป 
นายเมธา ปิงสุทธิวงศ์ ผู้ช่วยกรรมการผู้จัดการใหญ่อาวุโส  ธนาคารทิสโก้  เปิดเผยว่า จากทิศทางอัตราดอกเบี้ยอยู่ในช่วงขาขึ้น หลังจากที่คณะกรรมการนโยบายการเงิน ธนาคารแห่งประเทศไทย ปรับกาศปรับขึ้นอัตราดอกเบี้ยนโยบายอีก 0.25% จากเดิม 2.50% มาอยู่ที่ 2.75% ล่าสุดธนาคารทิสโก้ จึงได้ประกาศปรับขึ้นอัตราดอกเบี้ยเงินฝากประจำและตั๋วแลกเงินอีก (บีอี) 0.25% ส่งผลให้เงินฝากประจำระยะเวลาตั้งแต่ 1-36 เดือน ปรับขึ้นจาก 1.90 - 3.00% ต่อปี เป็น 2.15-3.25% ต่อปี และเงินฝากประจำเมื่อทวงถาม ปรับเพิ่มอัตราดอกเบี้ยจากเดิม 1.25% ต่อปี เป็น 1.50% ต่อปี
นอกจากนี้ ธนาคารยังได้ปรับอัตราดอกเบี้ยตั๋วแลกเงิน (บีอี) ขึ้นอีก 0.25% โดยตั๋วแลกเงิน วงเงินตั้งแต่ 5 แสนบาท ระยะเวลา 1-12 เดือน ปรับขึ้นจาก 2.15% - 2.50% ต่อปี เป็น 2.40-2.75% ต่อปี  ตั๋วแลกเงินเมื่อทวงถาม สำหรับวงเงินตั้งแต่ 1 ล้านบาท ปรับขึ้นจาก 1.50% ต่อปี เป็น 1.75% ต่อปี และตั๋วแลกเงิน วงเงินตั้งแต่ 1 ล้านบาท ระยะเวลา 1-36 เดือน ปรับขึ้นจาก 2.15% - 3.25% ต่อปี  เป็น 2.40-3.50% ต่อปีโดยมีผลบังคับใช้ตั้งแต่วันนี้ (21 เม.ย.) เป็นต้นไป 
"นโยบายดอกเบี้ยยังอยู่ในช่วงขาขึ้น ดังจะเห็นได้จากการประกาศปรับขึ้นอัตราดอกเบี้ยนโยบายของแบงก์ชาติภายในปีนี้ ที่มีการปรับขึ้นอย่างต่อเนื่อง ซึ่งเป็นการสะท้อนให้เห็นการแข่งขันของอัตราดอกเบี้ยเงินฝาก ที่หลายธนาคารต่างต้องคิดค้นผลิตภัณฑ์เงินฝากต่างๆ ออกมารองรับการแข่งขันที่รุนแรงยิ่งขึ้น โดยที่ผ่านมา ธนาคารได้ออกผลิตภัณฑ์ที่เป็นไฮไลท์ และได้รับความสนใจจากลูกค้าเป็นอย่างมากคือ คือ "ตั๋วแลกเงินพิเศษ" (บีอี) อายุ 4 เดือน 2 อาทิตย์ โดยให้อัตราดอกเบี้ย 3% ต่อปี สำหรับวงเงิน 5 แสน – 10 ล้านบาท ซึ่งเป็นอัตราดอกเบี้ยที่สูงมากเมื่อเทียบกับตั๋วแลกเงินทั่วไปในตลาด โดยจะเปิดขายถึงวันที่ 30 เม.ย.54 นี้ ที่ธนาคารทิสโก้ทุกสาขา เพื่อเป็นการเพิ่มทางเลือกให้กับลูกค้าและบุคคลทั่วไป ที่มองหาผลิตภัณฑ์ทางการเงินที่ให้ผลตอบแทนอยู่ในระดับที่น่าพึงพอใจ และมีอายุที่ไม่ยาวจนเกินไป" นายเมธา กล่าว